Spietkop in sop ná ongeluk op sirkel | Netwerk24
Deur Dirk Kok 31 Maart 2019 18:09
Die beskadigde verkeersmotor nadat dit teen die sypaadjie en versperring van buitebande vasgejaag het. Foto: Dirk Kok
'n Vrystaatse verkeersman het agter tralies geslaap en moet Maandag in die hof verskyn nadat hy Saterdagaand nie sy draai met 'n verkeersmotor om 'n sirkel in Bloemfontein gekry het nie en teen 'n versperring van buitebande op 'n sypaadjie vasgejaag het.
Lt.kol. Thabo Covane van die polisie sê klagte van roekelose en nalatige bestuur en bestuur onder die invloed van drank word teen die verkeersman ondersoek ná die botsing Saterdagaand teen die sypaadjie en buitebande by die Normandielaan-sirkel.
Die provinsiale departement van polisie, paaie en vervoer ondersoek ook bewerings dat hy moontlik nie aan diens was nie en 'n passasier – 'n jong man wat nie vir die departement werk nie – saam in die verkeersmotor laat ry het.
"Indien hy nie aan diens was nie en die motor onregmatig gebruik het, sal hy summier geskors word," het Mangaliso Xaba, Vrystaatse registrateur van openbare vervoer en hoof van wetstoepassing, Sondag gesê.
Die verkeersman, sonder uniform en geklee in 'n T-hemp, jeans en plakkies, het omstreeks 21:00 met die verkeersvoertuig in groot buitebande vasgejaag wat 'n inwoner van Bayswater op die sypaadjie geplaas het, juis omdat motors al hier by die sirkel deur sy tuinmuur gebars het.
Van die inwoners wat ná die botsing by die sirkel saamgedrom het, het geëis die verkeersman moet summier in hegtenis geneem word.
Hulle het hom daarvan beskuldig dat hy onder die invloed van drank gejaag het en roekeloos was, terwyl hy veronderstel is om reg en orde toe te pas.
Hy is ook gekap omdat hy nie in uniform was nie en 'n vriend saam met hom in die staatsmotor laat ry het.
Harde woorde het tussen die verkeersman en omstanders geval en die polisie het hul hande vol gehad om die gemoedere te kalmeer.
Een van die inwoners het aan die verkeersman gesê: "Ek sal seker maak jy gaan hof toe."
Die verkeersman se kommentaar hierop was: "Hof toe. . . Vir wat? Jy kan dit maar tot by Mashinini vat," verwysend na die Vrystaatse LUR vir polisie, paaie en vervoer, Sam Mashinini.
Die verkeersbeampte het op die ongelukstoneel selfoonoproepe gemaak en 'n vrou het die jong man wat saam met hom in die verkeersmotor was, kom oplaai.
Die verkeersman is hierna agter in 'n vangwa gelaai en deur die polisie weggeneem.
Die verkeersmotor, waarvan die voorkant, enjin en onderstel beskadig is, is weggesleep. Een van die dik sementblokke bo-oor die stormwaterkanaal is heeltemal flenters gery.